121. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ  Αριθ. Σ. 882/120 της 2/18 Μαρτ. 1982 (ΦΕΚ Β΄ 109) Τρόπος και χρόνος απόδοσης των οφειλομένων τελών χαρτοσήμου σε ορισμένες πράξεις και συναλλαγές. Έχοντας υπόψη: α)Τη διάταξη της παρ. 6 του άρθρ. 15 του Νόμ. 2246/1952 «περί τροποποιήσεως και συμπληρώσεως των διατάξεων περί τελών χαρτοσήμου και άλλων τινών φορολογικών διατάξεων», όπως αντικαταστάθηκε με την παρ. 7 του άρθρ. 10 του Νόμ. 1160/1981. β)Τις διατάξεις των περιπτ. α΄ και δ΄ της παρ. 1 του άρθρ. 13 του Π.Δ/τος της 28 Ιουλ. 1931 «περί Κώδικος των νόμων περί τελών χαρτοσήμου», ως ισχύει. γ)Τις διατάξεις της παρ. 2 του άρθρ. 30 του Ν.Δ. 60/1946 «περί τροποποιήσεως και συμπληρώσεως των διατάξεων φορολογικών τινών νόμων», όπως αντικαταστάθηκε με το άρθρ.13 του Ν.Δ. 3717/57 «περί τροποποιήσεως και συμπληρώσεως ενίων διατάξεων φορολογικών και άλλων νόμων αρμοδιότητος του Υπουργείου Οικονομικών». δ)Τις διατάξεις της παρ. 1 του άρθρ. 10 του Νόμ. 187/1943 «περί τροποποιήσεως ενίων φορολογικών νόμων». ε)Την κοινή Απόφαση του Πρωθυπουργού και του Υπουργού Οικονομικών αριθ. Δ. 7270/ 1715/ 21.12.1981 «περί αναθέσεως αρμοδιοτήτων στους Υφυπουργούς Οικονομικών» (ΦΕΚ 776Β/ 1981). στ)Το γεγονός, ότι ο τρόπος χαρτοσήμανσης ορισμένων πράξεων ή συναλλαγών, που ισχύει σήμερα, δημιουργεί μεγάλη και πρόσθετη απασχόληση του προσωπικού των ενδιαφερομένων και των δημοσίων υπηρεσιών, καθώς και δυσχέρεια ως προς τον έλεγχο της χαρτοσήμανσης αυτών. ζ)Σχετικά αιτήματα των ενδιαφερομένων, αποφασίζουμε: 1.Τα τέλη χαρτοσήμου, που οφείλονται: α)στα δάνεια επ’ ενεχύρω τιμαλφών αντικειμένων, που χορηγούνται από το Ενεχυροδανειστήριο (άρθρ. 13 παρ. 1δ ΚΤΧ) και στο προϊόν των εκποιουμένων απ’ αυτό ως άνω αντικειμένων (άρθρ. 13 παρ. 1α ΚΤΧ), καθώς και β)στις αποδείξεις πληρωμής δικαιωμάτων εγγραφής ή συνδρομών των μελών των σωματείων, συλλόγων ή άλλων ενώσεων και οργανισμών (άρθρ. 30 παρ. 2 Ν.Δ. 60/1946), καταβάλλονται από τους υπόχρεους στο Δημόσιο Ταμείο κατά τα οριζόμενα στο άρθρ. 30 παρ. 1 του Π.Δ. 99/1977 «περί τροποποιήσεως, συμπληρώσεως και κωδικοποιήσεως εις ενιαίον κείμενον των διατάξεων περί τηρήσεως βιβλίων και στοιχείων» (ΚΦΣ). 2.Τα τέλη χαρτοσήμου, που οφείλονται στις αποδείξεις, που εκδίδονται από τα Ταμεία των Νομικών Προσώπων Δημοσίου Δικαίου, ως και από τους τρίτους (Τράπεζες κλπ.), που ενεργούν κατ’ εντολή των προσώπων αυτών, για πληρωμές που γίνονται για τα Ταμεία αυτά και στα Ταμεία αυτά ή στους κατ’ εντολή αυτών ενεργούντες τρίτους (άρθρ. 10 παρ. 1 Νόμ. 187/1943), καταβάλλονται πάντοτε από τα Νομικά αυτά Πρόσωπα στο Δημόσιο Ταμείο, κατά τα οριζόμενα στο άρθρ. 30 παρ. 1 του Π.Δ. 99/1977 (ΚΦΣ). Εξαιρετικά, επί εισπράξεως εσόδων των Νομικών Προσώπων Δημοσίου Δικαίου από τα Δημόσια Ταμεία, το τέλος χαρτοσήμου, που συνεισπράττεται από αυτά κατά την έκδοση των σχετικών αποδείξεων (διπλοτύπων εισπράξεως κλπ.) θα εισάγεται υπέρ του Δημοσίου υπό το οικείο κεφάλαιο και άρθρο του Προϋπολογισμού κατά το συνήθη για τα έσοδα του Δημοσίου τρόπο. 3.Ο παραπάνω τρόπος απόδοσης των τελών χαρτοσήμου καταλαμβάνει τα τέλη χαρτοσήμου, που οφείλονται επί των εγγράφων και των αποδείξεων των προαναφερομένων περιπτώσεων των παρ. 1 και 2, που συντάσσονται ή εκδίδονται από 1 Ιουλ. 1982 και μετά. (Αντί για τη σελ. 104,43) Σελ. 104,43(α) Τεύχος Ε42 – Σελ. 119 Κώδικας Τελών Χαρτοσήμου 28.Α.α.118-121 